SKRIFTLIG FORESPØRGSEL E-1698/03

af Marco Cappato (NI) og Benedetto Della Vedova (NI) til Rådet

(22. maj 2003)

Om: Lukning af det sudanesiske dagblad Khartoum Monitor

Ifølge en pressemeddelelse fra presseagenturet MISNA beordrede de sudanske myndigheder fredag den 9. maj lukning af Khartoum Monitor, et engelsksproget dagblad, som gentagne gange havde provokeret regeringen på grund af nogle af dens artikler om religion og borgerkrigen i den sydlige del af landet. Ifølge en første redegørelse, der er fremsat af politiet, der foretog lukningen af redaktionen,

er grunden til aktionen manglende betaling af tidligere idømte bøder. Khartoum Monitor har meddelt, at bøderne rent faktisk delvis var blevet annulleret ved en appeldom, mens en lille bøde, der blev stadfæstet i dom ved anden instans, var blevet betalt. For nogle måneder siden blev Nhial Bol, chef for udgivelsen, idømt seks måneders fængsel (eller betaling af en bøde på ca. 2 000 dollars) for propaganda med falske oplysninger på grundlag af en artikel, hvor man anklagede præsident Omar el Bashirs regering for at være involveret i slavehandel i Sudan.

Har Rådet kendskab til de gentagne og systematiske trusler mod ytringsfriheden fra myndighederne i Khartoum i forbindelse med den undtagelsestilstand, der har været i kraft siden 1999?

Hvilket diplomatisk pres agter det at lægge på de sudanesiske myndigheder for at få dem til øjeblikkelig at genåbne avisen Khartoum Monitor?

Agter Rådet ikke at gøre den øjeblikkelige ophævelse af undtagelsestilstanden til en betingelse for overholdelse af den aftale, der blev undertegnet den 10. december 2002 med regeringen i Khartoum, hvori der fastlægges bestemmelser om en første støtte til teknisk forberedelse af samarbejdsprogrammerne, som skal sættes i gang, når en endelig fredsaftale undertegnes?

Svar

(7. oktober 2003)

Rådet er klar over lukningen af det engelsksprogede dagblad Khartoum Monitor i maj i år og de foranstaltninger, der er truffet mod bladets redaktør.

Som led i EU's dialog med Sudan mødes missionscheferne i Khartoum regelmæssigt med regeringsrepræsentanter for at drøfte åbne spørgsmål og især EU's betænkeligheder vedrørende episoder såsom lukningen af Khartoum Monitor. Under disse dialogmøder understreger EU, at Sudans regering mister enhver troværdighed over for offentligheden og det internationale samfund, hvis den ikke overholder de grundlæggende principper om demokratiske rettigheder og menneskerettigheder. Fortsat krænkelse af disse principper vil få negative følger også under fredsamtalerne. EU opretholder sit pres på Sudans regering for at få den til at opfylde de referencepunkter, der blev vedtaget i december 2002, herunder ytringsfrihed.

Efter undertegnelsen af Machakos-aftalen i juli sidste år har EU's prioritet i forbindelserne med Sudan været at fremme en omfattende fredsskabelse, som også vil bidrage til at øge demokrati, retsstatsprincipper, respekt for menneskerettighederne og god regeringsførelse. Styrkelse af og respekt for disse grundlæggende principper er en forudsætning for normaliseringen af forbindelserne mellem EU og Sudan, herunder genoptagelse af samarbejdet. Ophævelsen af undtagelsestilstanden er en del af referencepakken og vil blive vurderet i denne sammenhæng(1).

(1) Se svar på skriflig forespørgsel E-3892/02 og E-0077/03 fra Marco Cappato om samme spørgsmål i relation til dødsstraf i Sudan.